Thomas Adelskov (S), 2004-02-03:
Socialdemokratiet har stor sympati for intentionerne i det her beslutningsforslag: at forebygge vold og voldtægt. Vold og voldtægt er nogle af de værste overgreb, man kan udsætte et andet menneske for, og ofte er det jo sådan, at ofrene efter sådan nogle hændelser har langvarige psykiske men.
Der er derfor al mulig grund til at bruge alle til rådighed stående midler til at forebygge og undgå psykisk og fysisk vold og voldtægt.
Jeg vil imidlertid godt gøre det klart fra starten, at vi ikke deler forslagsstillernes opfattelse af, hvilke midler
der skal anvendes
Nu kunne jeg forstå på de spørgsmål, der
blev stillet tidligere,
at vi sådan set nok også har læst beslutningsforslaget meget mere ordret.
Det forandrer sådan set ikke ved, at vi jo ad flere omgange har været med til at skærpe straffen for både vold og for voldtægt, men vi har i de forbindelser også gentagne gange understreget, at straf ikke kan stå alene; det at forebygge, at undgå overgreb, er naturligvis langt vigtigere.
Derfor må den indsats, vi laver imod kriminalitet, uanset i hvilken form den optræder, altid gå på flere ben, nemlig forebyggelse, straf for overtrædelser og hjælp til ofrene. Socialdemokratiet tror ikke på, at vi forebygger vold og voldtægt ved at lære vores børn psykisk og fysisk selvforsvar.
En forebyggende indsats er efter vores opfattelse langt mere kompliceret.
Vold og voldtægt optræder
oftest, når der hos voldsmanden eller voldskvinden optræder angst, depressioner eller voldsom aggression, og ikke mindst er det jo et symptom på stor mangel på respekt for andre mennesker.
Det handler derfor i højere grad om at lære vores børn konflikthåndtering og respekt for hinanden.
Det handler om at sikre trygge rammer omkring vores børn, og at samfundet har ordentlige og tilstrækkelige ressourcer til at gribe ind, hvis børn lider overlast.
En del af denne indsats foregår i daginstitutionerne, i skolerne, i SFO'erne, i ungdomsskolerne, i klubberne og ikke mindst via SSP-samarbejdet.
Vi mener faktisk, at både skoler og institutioner langt hen ad vejen er bevidst om deres opgave.
Når det drejer sig om selve undervisningen i folkeskolen, kan vi måske til dels være enige med forslagsstillerne i, at vi kunne gøre mere på seksualundervisningsområdet
Derimod mener vi, at det er vigtigt, at de, som underviser eleverne i klassen i seksualundervisning, er de lærere, der har kendskab til eleverne, så det kan foregå under trygge rammer, hvor man ikke overskrider børnenes grænser.
Vi kan til gengæld godt være enige i, at der måske er behov for en styrkelse af netop seksualundervisningen i folkeskolen.
Noget tyder på, at flere og flere unge har et forkvaklet syn på seksualiteten.
Det bør vi gøre noget ved, og vi vil meget gerne være med til at følge op på det i udvalget.
Forældre og de voksne, der omgiver børnene, er jo et eller andet sted også i øvrigt de bedste rollemodeller. Derfor er det også vigtigt, at de signaler, der omgiver børn, underbygger de værdier, som vi ønsker at vores børn og unge skal være bærere af. Derfor har Socialdemokratiet foreslået en indsats imod pornoficeringen af det offentlige rum, at reklamebranchen skal arbejde med etiske regler, og at hjem og skoler og institutioner skal arbejde og have dialog med de unge om regler for bl.a. brug af internet.
Der er altså efter vores opfattelse mange andre instrumenter, vi mener har større effekt og gavner og virker meget mere positivt mod vold og voldtægt frem for decideret undervisning i fysisk selvforsvar.